《题元遗山诗集后 其二》
清代·王又曾

萧萧走马傍长楸，一代声华剩楚囚。野史尽烦供乐府，劫灰飞不到中州。

乱来花草铜驼泪，梦里家山渭水流。自渍模糊难卒读，打窗寒雨飒穷秋。

作者简介：浙江秀水人，字受铭，号谷原。乾隆十九年进士，授刑部主事。工诗，与同县钱载、朱沛然等号南郭五子。为诗力求不蹈袭前人，时称为秀水派。有《丁辛老屋集》。